**Jelentkezz lovas önkéntesnek a Bátor Táborba!**

A Bátor Táborban öröm a lovas feladatkörben tevékenykedni, hiszen a program tartói két szelíd és hálás lóval (Petra és Szellő) dolgozhatnak együtt, akik szívesen veszik, ha a hátukon gyerekek ülnek vagy fekszenek, labdáznak, vagy akár célba dobnak. Ilyen és hasonló foglalkozásokat bonyolítanak le a lovasok, miközben gondoskodnak róla, hogy a gyerekek teljes biztonságban ismerkedhessenek a lovakkal. Feladatuk továbbá, hogy a többi cimborával együttműködve, kreativitásukat kibontakoztatva színessé, jó hangulatúvá varázsolják a tábort.

A cimborák nem mások, mint azok az önkéntesek, akik évente százával vannak jelen a táborokban, hogy megteremtsék a bátorító, vidám atmoszférát, ami lehetővé teszi, hogy a gyerekek sikerélményekkel és pozitív tapasztalatokkal gazdagodjanak és önbizalmat szerezzenek a táborban.

A Bátor Tábor Alapítvány immár 11 éve teszi lehetővé évente 700 daganatos és cukorbeteg gyermek ingyenes élményterápiás táborozását, és járul hozzá ahhoz, hogy a gyerekek olyan élményekben részesüljenek, amik erőt adnak a gyógyuláshoz.

Közép-európai élményterápiás központunk Hatvanban működik, ahol ingyenesen fogadjuk a daganatos betegségekben, haemofíliában, cukorbetegségben vagy ízületi gyulladásban érintett gyerekeket és családjukat.  A Bátor Tábor a gyógyszeres kezeléseket, és orvosi beavatkozásokat kiegészítve gyógyít, sok-sok izgalmas és érdekes élménnyel, játékkal, sikerélménnyel. Évente *460 gyerek* táborozik velünk, mintegy *450 önkéntes* közreműködésével. A Bátor Tábor nem a betegségről vagy a korlátokról szól, hanem az életről, a lehetőségekről és az összetartozásról.

Ha szeretnél Te is önkéntesként a Bátor Tábor vidám és dinamikus csapatával 2013 nyarán a tíz napos táborok valamelyikében gyerekeket táboroztatni, 2013. január 2-tól van lehetőséged jelentkezni a Bátor Tábor adatbázisán keresztül. De addig is várjuk az előzetes jelentkezéseket, illetve kérdéseket Kiss Ambrusnál az a.kiss@batortabor címen.

 **„Az orvosok az életemet, a Bátor Táborosok az életkedvemet adták vissza!” – Dóri, táborozó**

 **Részletekért látogass el honlapunkra** [**www.batortabor.hu**](http://www.batortabor.hu)